Karin Hellandsjø

Karin Inger Hellandsjø (født 1944) er kunsthistoriker, forsker og tidligere museumsleder. Fra 1971 til 1988 var hun tilknyttet Henie Onstad Kunstsenter som konservator og førstekonservator, og hadde en viktig rolle i oppbyggingen av kunstsenteret.  Fra 1988 til 2003 var hun sjefkonservator og nestleder ved Museet for samtidskunst i Oslo, og bidrog avgjørende i oppbyggingen av denne institusjonen. Fra 2005 og fram til hun gikk av med pensjon høsten 2011 var Hellandsjø direktør ved Henie Onstad Kunstsenter.

 Utdannelse og virke 
Hellandsjø fullførte Statens Bibliotekhøgskole i 1968 og tok i 1977 magistergraden i kunsthistorie ved Universitetet i Oslo med en avhandling om maleren Jakob Weidemann. Året etter ble avhandlingen, i noe bearbeidet form, publisert som boken «Jakob Weidemann og det abstrakte maleris gjennombrudd i Norge». Hun har også utgitt en biografi om kunstneren, med tittelen «Storfuglen i norsk kunst».

Hellandsjø har initiert og kuratert utstillinger som spenner fra modernismen til samtiden. Hennes aktivitet som forsker har resultert i en rekke bøker, kataloger og større utstillinger om blant annet Jakob Weidemann, Bjarne Ness, Anna-Eva Bergman, Dario Villalba, Jan Groth, Per Barclay, Claude Monet, Ilya Kabakov og Kurt Schwitters. Fra 2009 ledet Hellandsjø et stort forskningsprosjekt med tittelen «Kurt Schwitters og Norge», som resulterte i flere utstillinger og bokutgivelser.   

 Verv 
Hellandsjø har  hatt tillitsverv i en rekke nasjonale og internasjonale museumsorganisasjoner og har hatt mange styreverv i norsk kulturliv, blant annet leder av Norsk Icom (International Council of Museums), leder av Norsk Kulturråds innkjøpskomité for kunst og kunsthåndverk, styreleder i Kunst på Arbeidsplassen, styremedlem i Statens Museumsråd, i Den norske nasjonalkommisjonen for Unesco, i Norges Museumsforbund og i NAVFs styringsgruppe for humanistisk informasjonsteknologi. Hun var i flere år juryleder i RCCL Arts Grant og styremedlem i Fondation Hartung-Bergman i Frankrike. Hun var også aktiv i etableringen av Queen Sonja Print Award.   

Hun er kunstfaglig rådgiver for Fondet for dansk-norsk samarbeid, og sitter i styret i Terje Bergstad-stiftelsen, Holocaustsenterets kunstutvalg, Glasslåves Kunstnersenter og Stiftelsen Ringsveen.

 Priser og utmerkelser 
For sin innsats for norsk kunstliv ble Hellandsjø i 2012 utnevnt til ridder av 1.klasse av Den Kongelige  St. Olavs Orden.«Utnevnelser til St. Olavs Orden», kongehuset.no, 22. januar 2013. Besøkt 22. januar 2013. For sitt arbeid for fremme av fransk kunst ble hun samme år utnevnt til ridder av den franske Ordre des Arts et des Lettres.

 Referanser 

 Kilder 
www.nrk.no om Karin Hellandsjø

 Litteratur 


Kategori:Norske museumsfolk
Kategori:Norske kunsthistorikere
Kategori:Riddere av 1. klasse av St. Olavs Orden
Kategori:Ordre des Arts et des Lettres